Kommissionens forordning (EF) nr. 2340/2003

af 29. december 2003

om fravigelse for 2004 af forordning (EF) nr. 1279/98 om gennemførelsesbestemmelser til de toldkontingenter for oksekød, som ved Rådets afgørelse 2003/286/EF, 2003/298/EF, 2003/299/EF, 2003/18/EF, 2003/263/EF og 2003/285/EF er fastsat for Bulgarien, Den Tjekkiske Republik, Slovakiet, Rumænien, Republikken Polen og Republikken Ungarn

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EF) nr. 1254/1999 af 17. maj 1999 om den fælles markedsordning for oksekød(1), særlig artikel 32, stk. 1, første afsnit, og

ud fra følgende betragtninger:

(1) I Kommissionens forordning (EF) nr. 1279/98(2) fastsættes gennemførelsesbestemmelserne til indrømmelserne vedrørende importen af oksekødsprodukter under de toldkontingenter, der er åbnet for Bulgarien, Den Tjekkiske Republik, Slovakiet, Rumænien, Polen og Ungarn.

(2) Efter ratificeringen af tiltrædelsestraktaten vil Tjekkiet, Estland, Cypern, Letland, Litauen, Ungarn, Malta, Polen, Slovenien og Slovakiet (i det følgende benævnt "de nye medlemsstater") tiltræde EU den 1. maj 2004. Disse landes kontingenter bør derfor først åbnes på dagen for tiltrædelsen.

(3) For at erhvervsdrivende fra de nye medlemsstater kan udnytte de præferencekontingenter, der er indrømmet Bulgarien og Rumænien, jf. forordning (EF) nr. 1279/98, bør de mængder, der står til rådighed i den kontingentperiode, der løber fra 1. den januar 2004 til den 30. juni 2004, deles i to delmængder på et pro rata temporis-grundlag. Første delmængde bør åbnes for perioden fra den 1. januar 2004 til den 30. april 2004.

(4) De mængder, der er disponible i perioden fra den 1. januar 2004 til den 30. juni 2004 inden for de toldkontingenter, der åbnes under forordning (EF) nr. 1279/98 for Tjekkiet, Slovakiet, Polen og Ungarn, bør stilles fuldstændigt til rådighed før den 30. april 2004.

(5) De i denne forordning fastsatte foranstaltninger er i overensstemmelse med udtalelse fra Forvaltningskomitéen for Oksekød -

UDSTEDT FØLGENDE FORORDNING:

Artikel 1

1. Uanset artikel 2, stk. 1, i forordning (EF) nr. 1279/98 fordeles mængderne således for perioden den fra 1. januar til den 30. juni 2004:

a) fra den 1. januar til den 30. april 2004, 50 % af de relevante kontingenter, der omhandles i artikel 1 i nævnte forordning, for så vidt angår produkter med oprindelse i Tjekkiet, Ungarn, Polen og Slovakiet

b) for så vidt angår produkter med oprindelse i Bulgarien og Rumænien:

i) fra den 1. januar til den 30. april 2004, 33 % af de relevante kontingenter, der omhandles i nævnte forordnings artikel 1

ii) fra den 1. maj til den 30. juni 2004, 17 % af de relevante kontingenter, der omhandles i nævnte forordnings artikel 1.

2. Hvis de mængder, der omfattes af ansøgninger om importlicenser indgivet for delmængden for den 1. juli til den 31. december 2003, er mindre end de disponible mængder, lægges restmængderne, uanset artikel 2, stk. 2, i forordning (EF) nr. 1279/98, til de mængder, der er disponible for de delmængder, der omhandles i stk. 1, litra a) og litra b), nr. i).

Restmængderne af den delmængde, der omhandles i stk. 1, litra b), nr. i), lægges til de disponible mængder for den delmængde, der omhandles i stk. 1, litra b), nr. ii).

Artikel 2

Uanset artikel 5, stk. 2, i forordning (EF) nr. 1279/98 er de importlicenser, der udstedes fra 1. januar 2004 til den 30. april 2004, gyldige i 120 dage fra deres udstedelsesdag, jf. artikel 23, stk. 2, i Kommissionens forordning (EF) nr. 1291/2000(3). Ingen licenser er dog gyldige efter den 30. april 2004 for produkter med oprindelse i Tjekkiet, Ungarn, Polen og Slovakiet.

Artikel 3

Denne forordning træder i kraft dagen efter offentliggørelsen i Den Europæiske Unions Tidende.

Den anvendes fra den 1. januar 2004.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den 29. december 2003.

På Kommissionens vegne

Franz Fischler

Medlem af Kommissionen

(1) EFT L 160 af 26.6.1999, s. 21. Senest ændret ved forordning (EF) nr. 1782/2003 (EFT L 270 af 21.10.2003, s. 1).

(2) EFT L 176 af 20.6.1998, s. 12. Senest ændret ved forordning (EF) nr. 1144/2003 (EFT L 160 af 28.6.2003, s. 44).

(3) EFT L 152 af 24.6.2000, s. 1.